# A Torda-Aranyos vármegyei gazdasági egylet.

Ezt – miként emlitém – boldog emlékű néhai Nagy Ferencz tanár ügybuzgalma hozta létre 1871. szeptember 10-én s az ő elnöksége alatt és buzgó tevékenysége folytán vidéki gazdasági egyleteink közt – rövid időn – első helyet vívott ki. Székhelye Torda, tagjai közzé számitja e város és a vármegye legtekintélyesebb birtokosait és polgárait. Alapszabályilag megjelölt czélja: a mezőgazdaság minden ágának kifejtésére, gyarapitására társasági úton, közös erővel törekedni. A kitűzött czél főleg a gyümölcsészet és szőlészet terén foganatosittatott, a Torda város közönsége által ajándékozott 4 1/4 holdnyi területen, oly igazán mintaszerű gyümölcsfa-telepet és szőlőiskolát rendeztek be, a melynek alig van párja az erdélyi részekben s melynek országszerte nagy keresetnek örvendő terményei nem kis lendületet adtak a gyümölcstermelés és szőlészet örvendetes haladásának ugy a város, mint a vármegye egész területén. Az egylet elnöke gr. Bethlen Géza, gazdája Wolff Gábor, buzgó titkára dr. Wolff Gyula.

Ez egylet buzgó hivatalnokai nemcsak díjtalanul töltik be tisztüket, hanem még áldozatokat is hoznak az egylet érdekében. Ezen önzetlen takarékosságnak lehet köszönni, hogy szerény bevételei daczára, az egylet alaptőkéje 8,000 frtot tesz, a mi által nemcsak működésének sikere, de jövőben való fejlődése is biztositva van.

Munkámban mellőzve lett Torda város egyik legáldásosabban ható culturális intézménye, mely a fiatal nemzedék műveltségének és hazafiságának leghathatósabb ápoldája, mely a szivet és érzelmet nemesitő anyák által csepegteti a fiatal nemzedékbe a szellemi életnek malasztját s az által a társadalomnak erkölcsi szinvonalát eszményi szinvonalra emeli, mert a férfiakat jókká, nemesekké, hazafiasokká csak a nők tehetik, mert csak emelkedett lelkületű anyák tudják fiaikat hősökké és hazaszerető polgárokká növelni. Arra, hogy Torda 1848/49-ben oly sok kiváló hőst adott a hazának s most is annyi hű kebel dobban ott a honért: nem kis befolyást gyakoroltak e városnak hazafias szellemű művelt női, kiknek szivére és kedélyvilágára fölemelőleg és nemesitőleg hatott és hat a