# Tordai népbank-szövetkezet.

Megye: Torda-Aranyos. – (1885–1915.) – Törzstőke 505 db. 25 frtos törzsbetét 12,675 forint. – Összforgalom frt: 566,762. – Heti és takarékbetétek frt: 28,769. – Tartalékalap frt: 1,059. – Helyettes igazgató: Timbus János. Könyvelő: Korodi Imre. Pénztárnok: Kenyeres Pál. – A czégbejegyzés: magyar.

„Ariesiana” hitelintézet és takarékpénztár részvénytársaság Tordán (új).

Torda. – Megye: Torda-Aranyos. – (1887–1977.) – Névleges alaptőke: 50,000 frt, tényleges 33,893 forint, – névre szóló 1,000 db. részvény 50 frt befizetéssel. – Osztalék 1887-ben 5 hó alatt frt: 1.29 (= 12 %). – Összforgalom frt: 245,418. – Elnök: dr. Joan Rátiu. Vezérigazgató: Dionisiu St. Siulutiu. Aligazgató: Anania Moldovean. Igazgatósági tagok: Josiv Chioreau, Simean Pop Moldouan, Joan Mesaros, Anania Moldouean stb. Pénztárnok: Julian Kladutiu. – A magyar, német vagy román czéget jegyzik: két igazgatósági tag együttesen. – Alapszabályok kelte 1887. április 23.

E függelékben nemcsak az utólagosan beszerzett adatok által igazitom ki munkámnak hézagait, hanem a képeknél felmerült hiányt is pótlom akkor, a midőn Torda egyik lerombolt – s igy ma már nem létező legérdekesebb – régiségének rajzát mellékelhetem.

A XLVIII. fejezetben a tordai fejedelmi lak leirásánál előadtam, hogy annak szép ódon kapuját minden szükségesség nélkül lerombolták, ott közöltem az eltüntnek leirását és a nyomtalan eltünéstől megmentett föliratát s minden igyekezetemet oda irányoztam, hogy a lebontás előtt felvett fényképét valamiképen fölfedezhessem. Az Tordán a legszorgalmasabb kutatással sem sikerült; de végre épen munkám befejezése utolsó perczében azon örömben részesültem, hogy a »Vasárnapi Ujság« metszvényeinek tömkelegében sikerült feltalálnom a megsemmisültnek hű képét, a mely nemcsak a kaput magát, hanem hátterében a fejedelmi lakot és annak melléképületeit is előtünteti. E képet melléklem a függelék zárpontjaként, hogy igy maradjon fenn legalább e munkában emléke és alakja, a fejedelmi kor e tisztes műemlékének.

A hajdani nagyság és dicsőség e kapuján kilépve, veszek búcsút Tordától, idézve a székely galambbúgos kapuk szokásos jelmondatát, hogy:

»Áldás a belépőkre, béke a kimenőkre!«